
Takk

Til dere som ga min gode tante Mary den aller siste omsorgen i denne verden i nøyaktig det samme øyeblikket som jeg skrev de siste setningene i denne boken. Jeg kjente henne som en spirituell kvinne, og hun ville nok ikke kalt det en tilfeldighet.

Til Jeppe, for at du løfter meg opp når jeg står på tå og strekker meg mot himmelen.

Til tante Linda for din ærlige, engasjerende og støttende veiledning.

Til Jølstad, med Jarle Skjennum i spissen, for muligheten til å fullføre skriveprosjektet, takk for all tillit og tro i prosessen.

Til Karoline Skedsmo for ditt ærlige engasjement for stell av døde, for vårt viktige og inspirerende samarbeid. Jeg gleder meg til å fortsette å bygge broen sammen.

With gratitude to Glyn Tallon and all embalmers and deathcare practitioners at Tallon Mortuary Specialists who have shown me compassion for the bereaved through the highest form and non-compromising standards of deathcare. A special thanks to my teacher and mentor Claudie whose passion and dedication to the art of embalming continue to be a daily inspiration.

Daisy Elizabeth Sjursø 29.12.2024

Forord

For en tid siden fikk jeg en henvendelse fra Daisy Elizabeth Sjursø om å skrive forord til en bok hun holdt på å skrive, en lærebok i stell av døde. Hvorfor meg? Jeg startet i gravferdsbransjen som 18-åring og avsluttet mitt yrkesaktive liv i bransjen etter 54 år i 2023. Først 40 år hos Jølstad, og så 14 år som bransjedirektør i Virke Gravferd.

Det finnes ingen offentlige krav til utdannelse for å jobbe som gravferdskonsulent. At en slik samfunnsviktig oppgave ikke er underlagt offentlige krav til kvalifikasjoner er rart, men det betyr ikke at det ikke har vært stilt krav til bransjen. Virke Gravferd (og tidligere BFN) har hatt utdanning som en av de viktigste oppgavene i sitt arbeid for å holde høy kvalitet i gravferdsbransjen. I tillegg har mange begravelsesbyråer hatt egne gode interne opplæringsrutiner for sine ansatte.

Mitt første møte med Daisy var da hun ble forespurt som foredragsholder på et av Virke Gravferds fagkurs med spesielt fokus på stell og hygiene ved dødsfall. Og hun var ikke et tilfeldig valg, hun hadde utmerket seg som en dedikert gravferdskonsulent med spesielt fokus på denne delen av gravferdskonsulentens hverdag.

Jeg har vært i bransjen siden 1969, og utviklingen i bransjen har vært stor på mange felt, blant annet på stell av døde. I denne boken beskrives endringene på en utmerket måte, og gir leseren innsikt i den utviklingen som har skjedd.

Jeg nevnte at det ikke finnes offentlige krav til utdannelse for gravferdsbransjen, og derfor finnes det svært få lærebøker om dette. Derfor er denne boken svært viktig. Den gir oss historisk tilbakeblikk på utvikling i gravferdsbransjen, men er også en lærebok for helsearbeidere og gravferdskonsulenter om alle praktiske sider ved stell og nedlegg. Og like viktig: boken viser hva denne delen av jobben vår betyr for de etterlattes sorgbearbeiding.

Boken er også et oppslagsverk med henvisning til alle lover, forskrifter og Standard for god gravferdsskikk, som bransjen skal forholde seg til.

Forfatteren av boken har studert i utlandet og tatt utdannelse i å balsamere og rekonstruere ødelagte kropper. At hun er dyktig i alle de praktiske oppgavene ved dette arbeidet er hevet over tvil, men det som skinner tydelig frem gjennom hele boken, er hennes empati for arbeidet, og hennes ønske om å bistå etterlatte til en god sorgprosess.

Hvem bør lese boken? Alle som jobber med døden, eller som jobber med omsorg ved livets slutt.

Kapittel 1: Innledning

Av Daisy Elizabeth Sjursø

If I can stop one heart from breaking,
I shall not live in vain.
If I can ease one life the aching,
Or cool one pain,
Or help one fainting robin
Unto his nest again,
I shall not live in vain.

Emily Dickinson

Til leseren

Denne boken er tilegnet alle oss som pleier og steller døde mennesker i vår arbeidshverdag, og på denne måten bidrar til å lette noens sorg og smerte.

I går påførte du litt ekstra håndkrem på den døde kvinnen i tilfelle noen likevel vil ønske å se bestemor før begravelsen. I dag brukte du ett lite minutt ekstra da du stelte den gamle mannen, for å knyte skjerfet hans akkurat slik han likte å bære det. I morgen tar du det obduserte barnets kjever varsomt mellom hendene dine og justerer dem en anelse, slik at den lille gutten kanskje vil likne seg selv litt mer.

Du leter med årvåkenhet, og som regel finner du den ekstra lille detaljen du kan rette på. Både før noen skal komme og ta avskjed med den døde, men også når ingen kommer, og du som steller er den eneste som skal tilbringe tid med den døde før kisten lukkes.

Ditt «usynlige» arbeid er av stor verdi, slik denne boken vil gå nærmere inn på. Jeg håper at du, etter å ha lest den, vil kjenne på en dypere stolthet over jobben du selv gjør ved å ha fått en grundigere forståelse av hvorfor stell av døde er så viktig for oss alle, både døde og levende. Jeg håper også at boken vil gi deg en faglig tyngde som vil være til hjelp når du veileder etterlatte, og en bredere innsikt og forståelse for de andre yrkesgruppene som steller døde. Jeg gjorde selv flere nye og spennende oppdagelser i prosessen med å skrive boken, spesielt i arbeidet med å trekke de store linjene i norsk tradisjon for stell og syninger frem til dagens praksiser.

Boken er ment å være til inspirasjon og veiledning på tvers av yrkesgruppene som steller døde, med mål om å heve vår samlede kompetanse. Her finnes eksempler på rutiner og praktiske tips og råd til hvordan man oppnår gode resultater i stell, både fra helsevesenet og begravelsesbyråene.

I forbindelse med bokprosjektet er det blitt gjennomført en kvalitativ undersøkelse og fire dybdeintervjuer av 28 gravferdskonsulenter som alle har ulik bakgrunn, ansiennitet, og geografisk tilhørighet. I tillegg har tre obduksjonsteknikere som arbeider på forskjellige steder i Norge blitt intervjuet, og alle bidragene bekrefter i stor grad det som allerede finnes av forskning og teori innenfor de ulike emnene i boken.

Gjennom hele boken finnes små historier, både fra virkeligheten og basert på virkelige hendelser, og de er anonymisert for å ivareta de berørte personene. Som hovedforfatter har jeg skrevet det meste av boken, og jeg har også stått for redaktørarbeidet. Medforfatter Karoline Skedsmo har skrevet deler av boken som omhandler helsepersonell og deres perspektiver.

Pionerer i gravferdsbransjen

Thorbjørn Aass og Kjell Endre Bonesrønning var Norges første spesialister i stell av døde. Begge har i mange år vært tilknyttet Svanholm begravelsesbyrå i Trondheim gjennom Thanatopraksis, et firma startet opp av Aass på 90-tallet med spesialkompetanse på stell av døde. Med et utrettelig engasjement for alltid å gi de etterlatte mulighet til en verdig avskjed, satte de stell av døde på dagsordenen i Norge. Aass og Bonesrønning introduserte begravelsesbransjen for mer omfattende stell av døde enn noensinne gjort før. De kunne tilby både rekonstruksjon og restaurering av døde etter ulykker. Deres innsats på feltet har åpnet mange dører innad i bransjen, og har skapt grunnlaget for stell av døde slik vi kjenner det i dag. Det var ikke før i 2013 at Jølstad, landets største begravelsesbyrå, gjorde sin satsing på området. Stell av døde ble nå anerkjent i bedriften som et eget fagområde. Bedriften startet, som første begravelsesbyrå i Norge, en systematisk obligatorisk opplæring av alle sine ansatte i faget. Etter hvert investerte Jølstad videre, nå for å utdanne egne spesialister: balsamører.

I Norge finnes ingen mulighet for å utdanne seg til balsamør. Samtidig krever mange flyselskaper og andre land at døde balsameres av hygieniske årsaker når de skal fraktes ut av Norge. Dette har resultert i en utvikling av enkle og til dels omdiskuterte metoder i regi av sykehusene i løpet av årene, for å oppfylle kravene, som å legge hele kroppen i laken med formalin. De internasjonale balsamørutdannelsene er imidlertid omfattende studier i vitenskapen om å preservere døde. Det teoretiske omfatter blant annet anatomi, fysiologi, sykdomslære, nedbrytningsprosessen av kroppen og hygiene. I den praktiske delen av studiene gjennomføres selve balsameringsrutinen, kjemikalieutregninger og spesialisering i stell av døde (deathcare).

Jølstad har nå to balsamører, begge sertifisert av EAE (European Association of Embalmers), og en av dem er meg. Jeg jobber ved Jølstads hovedkontor i Oslo, hvor jeg er driftsansvarlig for stell. Vi utfører nå om lag 35–40 stell i uken, og har en kjølekapasitet på ca. 70 mors.

Jeg har i tillegg ansvar for bedriftens utvikling av rutiner om og opplæring i stell av døde, og holder regelmessig kurs og foredrag for gravferdskonsulenter både internt i Jølstad, for gravferdsbransjen generelt, og for helsefagstudenter og sykepleiere.

Jeg leder også Jølstads nasjonale nettverk av gravferdskonsulenter med spesialisering innenfor stell. Nettverket samarbeider på tvers av avdelingene våre og bistår også andre byråer ved behov når det er behov for ekstraordinære stell. I tillegg til å utføre kompliserte stell etter ulykker eller andre tragiske omstendigheter utfører jeg balsameringsoppdrag. Oppdragene er hovedsakelig i Jølstads regi, men andre byråer kan også benytte våre balsameringstjenester i forbindelse med forsendelser og rekonstruksjon.

Ulike rutiner og praksiser:

Da Jølstad startet opp kursvirksomheten, var hensikten at alle medarbeiderne skulle få innføring i vår nye standard for stell og i spesialprodukter for stell av døde. Vi samlet 5–6 deltakere om gangen fra forskjellige avdelinger i byrået. Raskt erfarte vi at disse samlingene ble en verdifull arena på flere måter enn vi hadde forestilt oss. Inn til kursene brakte alle deltakerne med seg egne rutiner, kompetanse og erfaring. En kollegial delingskultur oppsto. Vi har i løpet av årene sett at denne kunnskapsutvekslingen på tvers har bidratt til å jevne ut og styrke kompetansen internt. Etter stor pågang har vi de siste årene også åpnet dørene våre for eksterne kolleger og også obduksjonsteknikere. Nå har vi holdt «stellekurs» i mer enn 10 år, og ser at delingen av kunnskap på tvers av andre byråer og bransjer øker fokuset jevnt over på å utarbeide gode rutiner for stell av døde.

Behov for tverrfaglig kunnskapsdeling:

Etterspørselen etter foredrag fra begravelsesbyråer inn mot helsevesenet øker stadig. Flere av mine kolleger underviser regelmessig på skoler, ved sykehjem, og ved avdelinger på lokale sykehus. I løpet av årene har vi blitt gjort oppmerksom på nødvendigheten av mer tilgjengelig undervisningsmateriell om kunnskapen vi kan dele. Lærere i helsefag har blant annet behov for mer litteratur når de underviser om den fysiske døden. Både om de tidlige postmortale endringene, de kjemiske prosessene i kroppen etter døden, og metoder for effektivt å kunne bremse kroppens nedbrytningsprosesser slik at de etterlatte kan få best mulig syningsopplevelse på et senere tidspunkt. Behovet for å hente inn en foredragsholder fra et begravelsesbyrå til undervisningen kan også forklares med at det finnes begrenset kunnskap om det som skjer med den døde etter at helsepersonellet har brakt den døde til bårerommet. Gravferdskonsulenter erfarer at helsearbeidere kan snakke om mors-stell på institusjon som det siste stellet, noe det sjelden er. Mors-stellet på dødsleiet er den siste gangen den døde stelles på institusjonen, men i de fleste tilfeller får den døde sitt aller siste stell når vedkommende blir hentet ut igjen fra kjølerommet og lagt ned i kisten. Dette «nedlegget» i kisten, som vi kaller det, utføres enten av begravelsespersonell eller av obduksjonsteknikere på sykehus.

Når de etterlatte kommer til samtale hos begravelsesbyrået, kan de ofte fortelle om en fin avskjedsstund på institusjonen der den døde bodde. Eller at den døde har blitt stelt så fint på dødsleiet av helsepersonell på stedet. Kanskje har de selv vært med å finne frem klær den døde skal ha på seg, og innimellom har de fått være med og delta i selve stellet.

Vi opplever også at etterlatte kan ha mange spørsmål om hva som skjer etter at vi henter den døde på institusjonens bårerom. Spørsmål om døden, den døde kroppen, og hva som skal skje i tiden frem mot begravelsen. De kan være usikre på mange ting, som hvor den døde blir oppbevart, om begravelsesbyrået skal hente den døde, om de kan få lov til å se den døde igjen, hva den døde kan kles i eller ha med seg i kisten.

Mange etterlatte vil nok føle på en større trygghet i den vanskelige situasjonen de står i, om de får mer informasjon på et tidligere tidspunkt om hva som skjer når begravelsesbyrået overtar omsorgen for den døde. Likeledes vil nok mange pårørende sette pris på å få delta i det aller siste stellet sammen med begravelsesbyrået, noe vi sjelden byr inn til slik helsepersonell gjør. Jeg håper denne boken vil øke forståelse og kunnskap på tvers av fagfeltene, og slik kan bidra til at flere vil sitte igjen med erfaringer om en mer helhetlig ivaretakelse etter å ha gravlagt en av sine.

